  Виталий Пронин Эгра ёросысь Мазьги гуртысь А. Корепанов Россиез яратэмзэ тазьы возьматӥз.Туспуктӥз Екатерина Силина Россилэсь нуналзэ туэ, вань мукет ужрадъёсты сямен ик, аспӧртэмлыко пусъё — онлайн амалъя. Шаерысьтымы тросэз муниципал кылдытэтъёс итӥськизы странаямы ортчись «Окна России», «Добро в России», «Русские рифмы», #МыРоссия, «Рисую Россию» но мукет ужрадъёс, флешмобъёс борды. Озьы ик 9-тӥ—12-тӥ июне мылкыд карисьёс асьсэлэсь тодон-валанзэс эскерыны быгато, «Гражданский экзамен» проектысь 50 юанъёслы валэктон сётыса. Удмуртиын улӥсьёс «Пирог пыж но тау шу!» ужрад малпазы. Кылсярысь, Можга ёросысь пӧрасьёс та нуналэ кутэмнянь пыжозы, солэн тусыз Россилэн флагез выллем луоз. Соин куноятозы город пыронэ пуктылэм контрольно-пропускной пунктъёсын ужась полицейскойёсты. Нош Якшур-Бӧдьяын ческыт пӧраськемен куноятыны дасяськизы ёрос больницаын ужасьёсты. Та нуналъёсы городъёсысь но гуртъёсысь тросаз ульчаосын Россилэн флагъёсыз адӟиськозы. Озьы бадӟым куншетъёс тӧлалозы Сарапулысь тылпу кысӥсьёслэн каланчазы йылын, Ижысь телевышкаын но Дэбесысь Байгурезь йылын. Озьы ик Вот-каысь, Можгаысь но Ижысь ульчаосын Россилэн флагеныз граффитиос кылдозы. Эгра ёросысь Мазьги гуртысь культурая юртын ужасьёс но Россилэсь нуналзэ мыло-кыдо пусъё. Клубен кивалтӥсь Елена Лекомцева верамъя, соос картонлэсь букваос вандылӥзы, соосты чебер буязы но, пу рейкаос вылэ лякылыса, калык пӧлы потӥзы. «Яратӥсько Россиез», «Россилэн нуналыз» гожтэмъёсынызы ульчаостӥ ортчизы, колхозын ужасьёсты, пиналъёсты, ваньзэс, кин пумитазы шедиз, фотое пуктылӥзы. Бӧрысь вань туспуктэмъёссэс Интернетысь «Безграничные просторы в России» альбоме интыяны дасясько. ________ Валентина ЕМЕЛЬЯНОВА Теги: Россилэннуналыз Удмуртия  